กรมชลประทาน กระทรวงเกษตรและสหกรณ์ ร่วมวางแผนพัฒนาคลองแสนแสบ เพิ่มประสิทธิภาพการระบายน้ำ
นายทวีศักดิ์ ธนเดโชพล รองอธิบดีกรมชลประทาน เปิดเผยความคืบหน้าการดำเนินการตามแผนพัฒนาคลองแสนแสบและคลองสาขา เพิ่มประสิทธิภาพการระบายน้ำ ว่ากรมชลประทานได้วางแผนบริหารจัดการน้ำในคลองแสนแสบ แบ่งออกเป็น 3 ระยะ ได้แก่ ระยะเร่งด่วน ด้วยการกำจัดวัชพืชในคลองแสนแสบ ระยะทาง 7.10 กิโลเมตร ปริมาณ 26,000 ตัน ดำเนินการโดยโครงการส่งน้ำและบำรุงรักษาชลหารพิจิตร และคลองบางขนาก ระยะทาง 19.20 กิโลเมตร ปริมาณ 14,700 ตัน ดำเนินการโดยโครงการส่งน้ำและบำรุงรักษาพระองค์ไชยานุชิต ปัจจุบันกำจัดไปแล้วกว่า 14,700 ตัน และจะเร่งดำเนินการให้แล้วเสร็จตามแผนที่วางไว้ ส่วนระยะกลางและระยะยาว จะทำการปรับปรุงสถานีและประตูระบายน้ำบางขนาก พร้อมอาคารประกอบ ซึ่งปัจจุบันมีผลความคืบหน้าไปแล้วร้อยละ 42 ของแผนงานฯนอกจากนี้ ยังมีแผนเพิ่มประสิทธิภาพการระบายน้ำ ในคลองเปรมประชากรอีก 21  โครงการฯ อาทิ การก่อสร้างประตูระบายน้ำกึ่งถาวร การปรับปรุงประตูระบายน้ำเพื่อเพิ่มประสิทธิภาพการระบายน้ำ ตลอดจนการขุดลอกคลอง เพื่อเพิ่มประสิทธิภาพการไหลของน้ำ เป็นต้น